AbeZimbabwe Psychologists Association Basungula Uhlelo Lokusiza Abathinteke ngeCyclone Idai
AbeZimbabwe Psychologists Association basungule uhlelo lokusiza abazali, ababalisi kanye lezifundi ze St Luwanga Secondary School ngemva kwengozi yezulu lesiphepho eye Cyclone Idai.
HARARE — Ingcwethi ezisebenza lozulu ukumsiza ukuthoba amanxeba awenqondo lenhliziyo lapho ethe wehlelwa yinkinga empilweni, ama Clinical Psychologis abangamalunga enhlanganiso ye Zimbabwe Psychologists Association sebesungule uhlelo lokusebenza bengahlawulwa lokusiza abazali, ababalisi kanye lezifundi ze St Luwanga Secondary School ngemva kwengozi elethwe lizulu lesiphepho ele Cyclone Idai. Loluhlelo lusungulwe ngoMgqibelo odluleyo esikolo sabokholo lwe Roman Catholic i Dominican Convent Girls High e Harare. Lubikwa lukhangelelwe ukuthatha inyanga ezedlula eziyisithupha kusiya ngokuthi umuntu ngamunye uthinteke kanjani ngezehlakalo azibonayo kulengozi. Omunye walezingcwethi unkosikazi Sikholiwe Eunice Sibanda ulandisa ngokubenze basungule uhlelo lolu. Unkosikazi Sibanda uthi kuqakathekile ukuba balutholiswe lolusizo abehlelwa ludubo ikakhulu abantwana besikolo. Omunye wabathakazelela loluhlelo ngumbalisi omkhulu kulesi sikolo ofundisa izifundo ze Accounts esikolo se St Charles Luwanga Secondary school umnumzana Lenon Chizaza. Uthi uzimisele ukuphindela esikolo uchizaza aqhubeke ngomsebenzi wakhe wokuthuthukisa izifundi ngendlela ezehlukeneyo. “ Esinye isakhamuzi edolobheni le Harare umnumzana Collin Ncube uthi kungumbono omuhle lowo ukuba basizwe labo abawelwa yiloludubo olwalethwa lizulu elilesiphepho le Cyclone Idai. Uvumelana lomcabango wabantwana laba ukuba basiwe kwezinye izikolo hatshi lapho babona khona lingozi isenzakala lapho okwabhubha khona abanye babo. Abantwana kunye lababalisi besikolo se St Charles Luwangwa e Chimanimani babona mathupha, abanye babo belahlekelwa yimiphefumulo ngemva kokuqgitshelwa lidwala lodaka oluvele entabeni ebibucwadlana. Abaqhuba lumsebenzi bathi uzasabalaliswa ufinyelele lozulu wesiqinti se Chimanimani beqale ngababalisi labazali abalabantwana abafunda kulesi sikolo se St Charles Luwanga Secondary School sona ebesilezifundi ezifika phose amakhulu amathathu kuhlanganiswa labafunda bevelela emakhaya.